google/wiki40b huggingface dataset:
Μελισσόπετρα Ιωαννίνων

Γεωγραφία - Αξιοθέατα

Η Μελισσόπετρα βρίσκεται δίπλα στα σύνορα της Ελλάδας με την Αλβανία και τις όχθες του Αώου ποταμού, κοντά στο σημείο που τον συναντάει ο Σαραντάπορος. Το χωριό είναι κτισμένο σε ομαλή πλαγιά με θέα προς τον Αώο, τη κοιλάδα του Μπουραζανίου και τη Νεμέρτσικα (Δούσκο). Απέχει 59 χλμ. Β.-ΒΔ. από τα Ιωάννινα, 15,5 χλμ. Δ.-ΒΔ. από τη Κόνιτσα και 2 χλμ. από το τελωνείο της Μέρτζιανης στα ελληνοαλβανικά σύνορα. Διαθέτει ξενώνα με εστιατόριο και ένα καφενείο στη κεντρική πλατεία. Αξιοθέατα είναι ο ενοριακός ναός του Αγίου Γεωργίου, το  πετρόκτιστο σχολείο και στα βορειοανατολικά το εξωκλήσι της Αγίας Παρασκευής. Στα βορειοανατολικά του χωριού σε ύψωμα με θέα τη γέφυρα της Μέρτζιανης βρίσκεται η άλλοτε Μονή του Αγίου Νικολάου της οποίας το καθολικό έχει χαρακτηριστεί από το 1958 αρχαίο μνημείο.

Περιβαλλοντικό Πάρκο - Μουσείο Φυσικής Ιστορίας

Το σημαντικότερο αξιοθέατο της περιοχής είναι το Περιβαλλοντικό Πάρκο και Μουσείο Φυσικής  "Μπουραζάνι" που βρίσκεται ανάμεσα στη Μελισσόπετρα και την Αετόπετρα, δίπλα στις δυτικές όχθες του Αώου. Το πάρκο είναι ιδιωτική επισκέψιμη έκταση που ξεπερνά τα 1.500 στρέμματα και στην οποία ζουν ελάφια, ζαρκάδια, κρητικοί αίγαγροι, αγριογούρουνα, αγριοπρόβατα. Για τους επισκέπτες υπάρχει περίπτερο Περιβαλλοντικής Εκπαίδευσης και Ευαισθητοποίησης σχετικά με  τους βιολογικούς κύκλους και τις συνήθειες των ζώων αυτών. Λειτουργεί εργαστήριο - εκθετήριο παραγώγων των ζώων. Στο μουσείο υπάρχει φωτογραφική απεικόνιση όλων των ειδών των φυτών, πεταλούδων, ερπετών, αμφίβιων κλπ. της περιοχής "Μπουραζάνι" και των ψαριών που υπάρχουν στον ποταμό Αώο. Στο συγκρότημα υπάρχουν ξενοδοχείο, συνεδριακό κέντρο, ενοικιαζόμενα δωμάτια και εγκαταστάσεις εστίασης.

Ιστορία

Στα βόρεια του χωριού, στο μέσο περίπου της διαδρομής προς τη Καλόβρυση και στις όχθες του ποταμού Σαραντάπορου υπάρχουν τα δύο βάθρα της πέτρινης "γέφυρας της Μέρτζανης" που χρησιμοποίησαν για περάσουν στην Ελλάδα οι Ιταλοί το 1940 κατά τον Ελληνοϊταλικό πόλεμο (βλ. σχεδιάγραμμα open street map).

Διοικητικά

Ως κοινότητα αναγνωρίστηκε, μετά την ενσωμάτωση στην Ελλάδα, το 1919 με το ΦΕΚ 184Α-19/08/1919 με έδρα τον οικισμό. Σύμφωνα με το σχέδιο Καλλικράτης μαζί με τη Καλόβρυση αποτελούν τη τοπική κοινότητα Μελισσόπετρας που υπάγεται στη δημοτική ενότητα Κόνιτσας του Δήμου Κόνιτσας και σύμφωνα με την απογραφή του 2011 ως κοινότητα έχει πληθυσμό 41  κατοίκους, ενώ ως οικισμός 31.
Κορράδος Α΄ του Τσέρινγκεν

Βιογραφία

Ήταν ο δευτερότοκος γιος του Μπέρτολτ Β΄ και της Αγνής των Ράινφελντεν, κόρης του Ροδόλφου δούκα της Σουαβίας. 
Το 1152 απεβίωσε στην Κωνσταντία σε ηλικία π. 62 ετών και τον διαδέχθηκε ο πρωτότοκος γιος του Αδαλβέρτος Α΄.
Windows Live

Blue Vapor

Η πλειονότητα των εφαρμοφών και των υπηρεσιών του Windows Live χρησιμοποιούν ένα οπτικό θέμα γνωστό ως Blue Vapor ή Flair. Ένα παράδειγμα παρατίθεται παρακάτω:

Windows Live 2.0

Με τη δημόσια δοκιμαστική κυκλοφορία του Windows Live Messenger 8.5, του Mail, του Writer και της Συλλογής φωτογραφιών, ομάδα εφαρμογών γνωστή ως Windows Live Wave 2.0 Suite (Το "Wave" αναφέρεται στην ομάδα προϊόντων προς κυκλοφορία), κυκλοφόρησε ένα νέο οπτικό θέμα που μοιάζει με το εφέ διαφάνειας του Aero στα Windows Vista. Επίσης, η γραμμή γνωστή ως Flair για το Windows Live έχει αλλάξει. Ένα παράδειγμα παρατίθεται παρακάτω:

Η Πεταλούδα Windows Live

Για την αναγνώριση των προσπαθειών των ατόμων που ελέγχουν δοκιμαστικές εκδόσεις εφαρμογών, η Microsoft έχει επισημάνει το πρόγραμμα ευχαριστιών Windows Live Butterfly (προηγουμένως γνωστό ως το πρόγραμμα Πεταλούδα του MSN).
'Πεταλούδες' επιλέγονται από από την ομάδα του Windows Live και χρησιμοποιούνται για ένα ορισμένο χρονικό διάστημα, με το πέρας του οποίου πρέπει να επιλεγούν πάλι από την ομάδα ή οι προσπάθειες των χρηστών απορρίπτονται. Οι 'πεταλούδες' δίνονται ως νέα προγράμματα της Microsoft για έλεγχο πριν να κυκλοφορήσουν οι δοκιμαστικές εκδόσεις και βρίσκονται σε άμεση επαφή με τους διαχειριστές του προγράμματος για το λογισμικό του Windows Live.
Οι επιλεγμένες Πεταλούδες έχουν αναγνωριστεί ξανά για το έτος 2008.
Κάρολος Β΄ Αύγουστος του Τσβάιμπρυκεν

Βιογραφία

Ο Κάρολος-Αύγουστος-Χριστιανός γεννήθηκε στο Ντύσελντορφ και ήταν ο πρωτότοκος γιος του Φρειδερίκου-Μιχαήλ δούκα του Τσβάιμπρυκεν και της Μαρίας-Φραγκίσκας των Βίττελσμπαχ, κόρης του Ιωσήφ-Καρόλου κόμη του Ζούλτσμπαχ.
Απεβίωσε το 1795 χωρίς επιζόντα τέκνα και τον κληρονόμησε ο νεότερος αδελφός του Μαξιμιλιανού Α΄ Ιωσήφ ως δούκας του Τσβάιμπρυκεν· ήταν ο πρώτος από τους πολλούς τίτλους που θα αποκτούσε.
Διάδημα (Βρετανικό Μουσείο, αρ. 1575)

Περιγραφή

Είναι λεπτή μεταλλικό μακρόστενο έλασμα, κατασκευασμένο από κράμα άργυρου και χρυσού, διακοσμημένο με έκτυπες απεικονίσεις διάφορων ζώων σε τμήματα που χωρίζονται από κάθετες διακοσμητικές γραμμές. Η πρώτη εικόνα αριστερά δείχνει έναν γρύφων (μυθικό ον, μισό αετός, μισό λιοντάρι). Ακολουθεί η απεικόνιση ενός ερωδιού που τρώει, και ένα πουλί που πετάει από τα δεξιά προς τα αριστερά. Στο τέλος επαναλαμβάνεται η πρώτη απεικόνιση του μυθικού γρύφωνα. Το αριστερό άκρο είναι κομμένο στρογγυλό και φέρει οπή, προφανώς για να συγκρατείται. Ήταν ραμμένο σε ύφασμα ή ρούχο.
Α.Ο. Φοίνικας Πάτρας

Ποδόσφαιρο

Το ποδοσφαιρικό τμήμα του Φοίνικα έχει αγωνιστεί κατά καιρούς σε όλες τις κατηγορίες της Ε.Π.Σ. Αχαΐας σήμερα είναι ανενεργό. Ο Φοίνικας ξεκίνησε από την Γ' κατηγορία την περίοδο 1969-70 και μετά από δύο χρόνια ανέβηκε στην Β΄κατηγορία. Στην Β' κατηγορία έπαιξε για 8 συνεχόμενες αγωνιστικές περιόδους από το 1972 έως το 1979 όπου υποβιβάστηκε. Στην Γ΄κατηγορία έπαιξε κι έως το 1988 που το τμήμα δεν κατέβηκε στο πρωτάθλημα και από τότε παραμένει ανενεργό.

Χειροσφαίριση

Το τμήμα χάντμπολ του Φοίνικα ιδρύθηκε το 1982 από τον Πέτρο Φλαμιάτο, πρώην μπασκετμπολίστα του Απόλλων Πατρών και διαιτητή. Ήταν η τρίτη ομάδα στην Πάτρα που ίδρυσε τμήμα χάντμπολ μετά τους Έσπερο και Σπόρτιγκ. Οι πρώτοι παίκτες του Φοίνικα ήταν παίκτες Μπάσκετ και βόλευ.
Το αντρικό τμήμα του Φοίνικα έπαιξε στην Α΄εθνική το 1986-87 και το 1988-89 όπου και τις δύο χρονιές υποβιβάστηκε, Κατέκτησε τρία πρωταθλήματα Β΄ εθνικής το 1983-84 (έχασε την άνοδο σε μπαράζ), 1985-86 και 1987-88. Το τμήμα αυτό παραμένει ανενεργό από το 1996. Έχει κατακτήσει τα τοπικά πρωταθλήματα εφήβων 1984, 1985.
Το τμήμα γυναικών του Φοίνικα το 1997 κατέκτησε το πρωτάθλημα Α2 εθνικής κατηγορίας και έπαιξε στην Α΄εθνική το 1998,1999 ,2000 και 2001. Το 2000 συγχωνεύτηκε με το τμήμα χάντμπολ του Θριάμβου Πάτρας και δημιουργήθηκε ο Α. Ο. Θρίαμβος-Ορμή, με χορηγό το ομώνυμο φροντιστήριο της Πάτρας το οποίο το 2003 ανέλαβε την ομάδα και την μετονόμασε σε Ορμή. Έχει κατακτήσει επίσης τα τοπικά πρωταθλήματα  κορασίδων 1994, 1995, Νεανίδων 1994, 1995, 1996, 1997 και προ παγκορασίδων 1995.
Heineken International

Μάρκες μπύρας

Η Heineken International κατέχει παγκόσμιο χαρτοφυλάκιο με πάνω από 170 μάρκες μπίρας, κυρίως απαλή ξανθή μπύρα (pale lager), όπως και κάποιες άλλες μορφές μπύρας που παράγει. Οι δύο μεγαλύτερες μάρκες της είναι Heineken και Amstel, αν και το χαρτοφυλάκιο περιλαμβάνει επίσης τις Cruzcampo, Affligem, Żywiec, Starobrno, Tiger Beer, Zagorka και Birra Moretti. Πρόσφατα η Heineken πρόσθεσε ένα μίγμα μηλίτη που ονομάζεται Jillz στη λίστα των εμπορικών σημάτων της. Από τα μέσα του 2007, η Heineken έχει επίσης αναλάβει την ιδιοκτησία στις μάρκες της πρώην S&N International όπως Strongbow και Bulmers Ciders και John Smith και Newcastle Brown Ale. Το 2010, η Heineken αγόρασε τη μεξικανική ζυθοποιία FEMSA Cerveza, συμπεριλαμβανομένων των εμπορικών σημάτων Tecate, Sol, Dos Equis, Indio και Kloster.
Ζάστοβα Αχαΐας

Η Ζάστοβα είναι μικρός ορεινός εγκαταλελειμμένος οικισμός του Δήμου Πατρέων. Ανήκει ως οικιστική θέση και τοποθεσία στη γεωγραφική περιφέρεια της νυν Τοπικής Κοινότητας Ελικίστρας και κατοικείται εποχιακά μόνο κατά την περίοδο του καλοκαιριού.

Τοποθεσία

Βρίσκεται στους δυτικούς πρόποδες του Παναχαϊκού, σε υψόμετρο περίπου 650 μέτρων. Νοτιοδυτικά της Ζάστοβας και σε κοντινή απόσταση βρίσκεται η Ελικίστρα, κτισμένη πιο χαμηλά, ενώ νότια της βρίσκεται το Πουρναρόκαστρο και δυτικά ο Ρωμανός. Η Ζάστοβα απέχει περί τα 15 χιλιόμετρα από το κέντρο της Πάτρας. 
Κτισμένα πιο ψηλά, σε υψόμετρο περίπου 920 μέτρων, βρίσκονται καλύβια που ανήκουν στην περιφέρεια της Ζάστοβας, στα οποία οδηγεί ανηφορικός δύσβατος χωματόδρομος έπειτα από περίπου 3 χιλιόμετρα και οποίος καταλήγει προς τις κορυφές του Παναχαϊκού.

Διοικητική εξέλιξη

Η Ζάστοβα αναγνωρίστηκε ως οικισμός την 20/04/1835, όταν και υπήχθη στον τότε Δήμο Μεσσάτιδος. Με το ΦΕΚ 35Α της 17/07/1836 αποσπάστηκε από το Δήμο Μεσσάτιδος και προσαρτήθηκε στον τότε Δήμο Πατρέων. Με το ΦΕΚ 59Β της 17/06/1897 καταργήθηκε ως οικισμός και αναγνωρίστηκε εκ νέου στις 16/10/1940, όταν και υπήχθη στην τότε Κοινότητα Ελικίστρας. Στις 07/04/1951 καταργήθηκε ως οικισμός.

Ιστορικά στοιχεία

Η ονομασία της Ζάστοβας φαίνεται να έχει ξενική προέλευση. Στη θέση της Ζάστοβας έχουν βρεθεί αρχαιότητες της ύστερης ρωμαϊκής περιόδου. Αναφέρεται ως χωριό στα 1699 σε βενετική κατάσταση χωριών της περιοχής Πατρών. Τον Αύγουστο του 1821 διεξήχθη εκεί μάχη στα πλαίσια της Επανάστασης του ’21. Ήδη από τα χρόνια της εποχής του Καποδίστρια η Ζάστοβα θεωρείται ακατοίκητος τόπος.

Λοιπά στοιχεία

Τοπόσημο και σημείο αναφοράς της περιοχής είναι το εγκαταλελειμμένο, μη ολοκληρωμένο κτίσμα σανατορίου, που έφερε την επωνυμία «Άγιος Ανδρέας», προϊόν της φιλανθρωπικής δράσης του βιομήχανου Βασιλείου Μαραγκόπουλου, ευεργέτη της Πάτρας.
Στην περιφέρεια της Ζάστοβας βρίσκονται τα ξωκλήσια της Αγίας Παρασκευής και της Παναγίας Βλαχερνών. Η Παναγία των Βλαχερνών αναφέρεται ως παλιό μοναστήρι. 
Στην περιφέρεια της περιοχής της Ζάστοβας συναντάται έως και σήμερα το τοπωνύμιο «Πύργος του Ρούφου», ονομασία που προέρχεται από τα εκεί σωζόμενα ερείπια του πύργου του Βασιλείου Ρούφου.
Διδύμη Σύρου

Φάρος Διδύμης

Ο φάρος του νησιού θεμελιώθηκε με βασιλική δαπάνη στις 25 Ιανουαρίου 1834 για το πρώτο έτος της βασιλείας του Όθωνα. Αρχιτέκτονας ήταν ο Βαυαρός Γιόχαν Ερλάχερ, ενώ κατασκευάστηκε από τη Γαλλική εταιρεία φάρων.
Εντάχθηκε στο Ελληνικό φαρικό δίκτυο μετά τους Βαλκανικούς Πολέμους το 1912-13. Στη διάρκεια του Β΄ Παγκοσμίου Πολέμου καταστράφηκε ένα μέρος του φάρου. Επισκευάστηκε το 1948 και από τότε λειτουργεί εκπέμποντας ένα λευκό φωτισμό κάθε 2 λεπτά.
Το ύψος του κυλινδρικού του πύργου είναι 29,5 μέτρα και τό εστιακό του ύψος είναι 68,3 μέτρα. Είναι ο πιo παλιός και ταυτόχρονα ψηλότερος φάρος του Ελληνικού φαρικού δικτύου. Είναι ο πρώτος με περιστρεφόμενο μηχανισμό στο Αιγαίο και από τους σπανιότερους ελληνικούς τύπους με το φαρόσπιτο στο ισόγειο.
Το μέγεθος και η εμβέλεια του τροφοδότησαν για χρόνια τη λαϊκή αφήγηση, ότι η λάμψη του διακρινόταν ακόμη και από τη Σμύρνη.
Μοναχός στην θάλασσα

Περιγραφή

Η ευρεία έκταση της θάλασσας και του ουρανού δίνουν έμφαση στο πενιχρό σχήμα του μοναχού που στέκεται μπροστά στην απεραντοσύνη της φύσης. Μία φιγούρα, ντυμένη με ένα μακρύ ένδυμα και με το ένα χέρι στο πηγούνι του, στέκεται πάνω σε ένα χαμηλό αμμόλοφο με αραιά βλάστηση. Το σχήμα, που συνήθως χαρακτηρίζεται ως μοναχός εντελώς μακριά από το θεατή φαίνεται να ερευνά την ταραγμένη θάλασσα, ενώ ένα γκρίζο κενού ουρανού καταλαμβάνει περίπου τα τρία τέταρτα της εικόνας. 
Ο πίνακας παρουσιάζει ένα παραθαλάσσιο τοπίο, στο οποίο ένας επιβλητικός ουρανός κυριαρχεί. Η γραμμή του ορίζοντα είναι τοποθετημένη πολύ πιο χαμηλά από το μέσο του πίνακα, ενώ ακολουθεί η σκοτεινή επιφάνεια της θάλασσας και τελικά η αμμουδερή ακρογιαλιά. Στην άκρη του νερού στέκει όρθιος ένας μοναχός (καλόγερος) του τάγματος των Καπουτσίνων. Φοράει καλογερική κάπα και έχει γυρισμένη την πλάτη του στο κοινό. Στην αμμουδιά φυτρώνει λίγο χορτάρι. Ο ουρανός καλύπτει τα τρία τέταρτα της επιφάνειας του πίνακα. Είναι σχεδόν συμπαγής χωρίς δομή, ενώ ένα απειλητικό σκοτάδι τον πλαισιώνει. Η ακρογιαλιά δεν μπορεί να καθοριστεί. Δεν ξέρουμε αν είναι ρηχή παραλία, ή απότομος γκρεμός. Σχηματίζει όμως μια γεωμετρική επιφάνεια αμβλούς τριγώνου, με τον άνθρωπο τοποθετημένο στην κορυφή του. Εκτός από την μοναχική ανθρώπινη μορφή ανακαλύπτουμε μόνο μερικούς γλάρους, δεκατέσσερις τον αριθμό. Ένας γλάρος στέκει σε μικρή απόσταση δίπλα στον μοναχό, ενώ οι υπόλοιπες πετούν απομακρυνόμενες.

Ερμηνεία και ιστορική τοποθέτηση

Ο Φρίντριχ ξεκίνησε τις εργασίες πάνω στον πίνακα το 1808 στην Δρέσδη. Η εποχή αυτή συμπίπτει με το ξεκίνημα της σταδιοδρομίας του, αφού λίγο πιο πριν είχε παρουσιάσει το έργο του «Σταυρός στην βουνοκορφή». Πρώτη φορά αναφέρει το έργο του σε επιστολή τον Φεβρουάριο του 1809, όπου περιγράφει τον πίνακα. Σύγχρονες αναλύσεις υποδεικνύουν ότι αρχικά είχε ζωγραφίσει δύο ιστιοφόρα στον ορίζοντα μακρυά, τα οποία αργότερα επικάλυψε. Συνέχισε να το επεξεργάζεται κάνοντας μικρές αλλαγές μέχρι που το παρουσίασε στην έκθεση του 1810.  
Ο πίνακας δίχασε το κοινό. Ο γνωστός Κλέμενς Μπρεντάνο έγραψε το 1810 κριτική του έργου ειρωνική και διόλου κολακευτική,, ενώ ο Χάινριχ φον Κλάιστ αντιπαράθεσε ότι «το έργο αυτό ανοίγει τα μάτια του παρατηρητή», και αναγκάστηκε λίγο αργότερα να ζητήσει συγγνώμη απολογούμενος για την αυθόρμητη έξαρσή του.
Άγιοι Δέκα Ηρακλείου

Υποδομή

Εξαιτίας της θέσης τους, η συγκοινωνία με το Ηράκλειο είναι πολύ πυκνή. Οι Άγιοι Δέκα έχουν αστυνομικό σταθμό, νηπιαγωγείο, Δημοτικό, Γυμνάσιο, Λύκειο, περιφερειακό ιατρείο, ταχυδρομείο και τηλεπικοινωνιακό κέντρο, Πολιτιστικό Σύλλογο Γυμναστήριο του πολιτιστικου συλλογου οπου στεγάζεται στο παλαιό γραφείο της κοινότητας Αγίων δεκα και αθλητικό σωματείο, με το όνομα "Γόρτυς", καθώς και γήπεδο. Επίσης λειτουργεί ΚΕΠ και τράπεζα. Στα τέλη του 2010 παραδόθηκε προς χρήση το νέο δημαρχείο, που τώρα στεγάζει τις υπηρεσίες του νέου διευρυμένου Δήμου Γόρτυνας. Στα άμεσα σχέδια είναι η ολοκλήρωση της κατασκευής και η λειτουργία οίκου ευγηρίας. Μέσα στο χωριό βρίσκεται ο αρχαίος ναός των Αγίων Δέκα και στη θέση Αγιά Λίμνη το προσφάτως ανακαινισθέν παρεκκλήσι των Αγίων Δέκα, όπου μέσα στις στοές βρίσκονται οι τάφοι τους.
Στα νοτιοδυτικά του χωριού βρίσκεται το Φυλακείον, όπου φυλάσσονται αγάλματα, επιγραφές και γλυπτά ευρήματα από την αρχαία Γόρτυνα.

Ενορία

Σημαντικό ρόλο στην ανάπτυξη του χωριού έχει διαδραματίσει και η ενορία.Στην ενορία υπάγονται εκτός των εκκλησιών Άγιοι Δέκα,Άγιος Νεκτάριος και Αγία Λίμνη που βρίσκονται εντός του χωριού, πλήθος από παρεκκλήσια και ξωκκλήσια.

Ιστορικά στοιχεία

Σε χάρτες και έγγραφα του 1583 ο οικισμός αναφέρεται με την ονομασία Agius Dheca και με 308 κατοίκους.
Από το χωριό καταγόταν η οικογένεια επαναστατών του Μαλικούτη. Σημαντικοί οπλαρχηγοί ήταν ο Νικόλαος (ο οποίος εκτέλεσε το γενίτσαρο της Μεσαράς Αγριολίδη και αργότερα σκοτώθηκε ο ίδιος και διασύρθηκε από τους Τούρκους), ο Μιχαήλ και ο Μανούσος.
Κατά την περίοδο που ήταν επίσκοπος ο Βασίλειος Μαρκάκης και μέχρι το 1945, οπότε και έγινε Μητροπολίτης Κρήτης, το χωριό υπήρξε έδρα της επισκοπής Γορτύνης και Αρκαδίας. Ο ίδιος δώρισε το ιδιόκτητο μέγαρο της επισκοπής στον ΕΟΤ και έκτοτε χρησιμοποιείται ως τουριστικός ξενώνας, με την ονομασία "Βασιλείου Μέλαθρον".Τα τελευταία χρόνια στο μέγαρο είχαν εγκατασταθεί οι υπηρεσίες του Δήμου ως μια  προσωρινή λύση στο πρόβλημα στέγασης.
Σαλβατόρε Ριίνα

Βιογραφία

Γεννημένος το 1930 στο Κορλεόνε της Σικελίας, ο Τοτό Ριίνα είχε χάσει τον πατέρα του Τζιοβάνι και τον 7χρονο αδελφό του Φρανσέσκο, όταν εκείνος ήταν 13 ετών, ενώ προσπαθούσαν να εξάγουν εκρηκτική ύλη από παλιά αμερικανική βόμβα. 
Σε ηλικία 19 ετών θα γίνει μέλος της τοπικής μαφίας του Κορλεόνε και θα κάνει τον πρώτο του φόνο. Το 1969 θα συλλήφθει και θα δικαστεί κατηγορούμενος  για διάφορες ανθρωποκτονίες αλλά αφέθηκε ελεύθερος χάρη  στην επιείκεια  των ενόρκων. 
Το 1974 ο Τοτό Ριίνα θα παντρεύτει την αδελφή του Καλοτζέρο Μπαγκαρέλα, Νινέτα και θα αποκτήσει 4 παιδιά. 
Οι δυο του γιοι, Τζιοβάνι και Τζουζέπε, ακολούθησαν και αυτοί το δρόμο της μαφίας και κατέληξαν επίσης στη φυλακή. Τον Νοέμβριο του 2001, ένα δικαστήριο στο Παλέρμο καταδίκασε τον  τότε 24χρονο Τζιοβάνι σε ισόβια κάθειρξη για τέσσερις φόνους. 
Ο μικρότερος γιος του Ριίνα, Τζουζέπε καταδικάστηκε σε 14 χρόνια φυλάκιση για διάφορα εγκλήματα, μεταξύ των οποίων και η συμμετοχή στη μαφία και το ξέπλυμα μαύρου χρήματος.

Εγκληματική δράση

Ο Τοτό Ριίνα δεν  τα έβαλε μόνο με τις άλλες φαμίλιες της μαφίας, αλλά και με το Ιταλικό κράτος: Αστυνομικούς, Εισαγγελείς και  δικαστές. Το 1982 θα διατάξει τη δολοφονία του Στρατηγού των Καραμπινιέρι Κάρλο Αλμπέρτο Ντελα Κιέζα, ο οποίος  έπειτα από τις επιτυχίες του εναντίον των Ερυθρών Ταξιαρχιών, θα σταλεί στη Σικελία από την Ιταλική κυβέρνηση για να αντιμετωπίσει την Μαφία. Τον δολοφόνησαν μόλις εκατό μέρες μετά την άφιξή του στο Παλέρμο με τη σύζυγό του. 
Δέκα χρόνια μετά θα διατάξει την δολοφονία του Δικαστή Τζοβάνι Φαλκόνε, στις 23 Μαΐου 1992, ο οποίος είχε κκαταφέρει συντριπτικά χτυπήματα στην Σικελική Μαφία. Το αυτοκίνητο του Φαλκόνε και τα δύο συνοδευτικά οχήματα με τη ασφάλειά του ανατινάχθηκαν με εκατοντάδες κιλά εκρηκτικών, στην διαδρομή από το αεροδρόμιο στην πόλη του Παλέρμο. Μαζί με τον δικαστή σκοτώθηκαν η γυναίκα του και  οι τρεις σωματοφύλακές του. 
Δύο μήνες αργότερα 
στις 19 Ιουλίου 1992 ο Ριίνα θα δώσει εντολή να δολοφονηθεί και ο συνάδελφος και διάδοχος του Φαλκόνε, Πάολο Μπορσελίνο, μετά από μια επίσκεψη στο σπίτι της μητέρας του.
Αλτάι (πόλη)

Πολιτισμός

Όπως και άλλες πόλεις στο Σιντσιάνγκ, υπάρχουν πολλές μειονότητες στο Αλτάι, ιδίως Ουιγούροι και Καζάκοι.

Εκπαίδευση

Στα σχολεία, τα μαθήματα παραδίδονται κυρίως στα κινέζικα, αλλά υπάρχουν μαθήματα για τα ουιγουρικά και καζακικά.

Τουρισμός

Ο πιο σημαντικός τουριστικός χώρος είναι η λίμνη Κανάς, όπου υπάρχει ένας θρύλος όπου σύμφωνα με τον οποίο κατοικεί εκεί ένα μεγάλο πλάσμα.
NGC 1502

Το NGC 1502 είναι μικρό ανοικτό σμήνος στον αστερισμό Καμηλοπάρδαλις. Πρόκειται φωτεινό σύμπλεγμα που αποτελείται από περίπου 45 ως 50 αστέρες φαινόμενου μεγέθους 7 και 8. Στην καρδιά του συμπλέγματος βρίσκεται ο φωτεινός διπλός αστέρας Struve 485 ΑΕ. Το NGC 1502 βρίσκεται σε απόσταση 2.680 έτών φωτός από τη Γη και εκτιμάται ότι είναι μόλις 11.200.000 χρόνων.
Ο τρίτος φωτεινότερος αστέρας στην Καμηλοπάρδαλη, ο Άλφα Καμηλοπαρδάλεως, πιθανώς διέφυγε από αυτό το σμήνος κατά το μακρινό παρελθόν.
Επιστημονική έρευνα

Η επιστημονική έρευνα αποτελεί ένα από τα κυριότερα εργαλεία ανάπτυξης και προόδου μιας κοινωνίας.

Διάκριση

Η έρευνα χωρίζεται σε βασική και εφαρμοσμένη. Βασική έρευνα γίνεται κυρίως από πανεπιστήμια και ερευνητικά κέντρα ενώ εφαρμοσμένη γίνεται και από επιχειρήσεις.

Βασική Έρευνα

Η βασική έρευνα γίνεται για την προώθηση της ανθρώπινης γνώσης χωρίς προσδοκίες για άμεσα απτά οφέλη. Παρ' όλα αυτά τα αποτελέσματα της βασικής έρευνας είναι το θεμέλιο για την εφαρμοσμένη και πολλά ερευνητικά έργα που στην αρχή φαινόντουσαν άνευ πρακτικής σημασίας κατέληξαν σε πραγματικές τεχνολογικές επαναστάσεις (όπως το λέιζερ πχ).

Εφαρμοσμένη Έρευνα

Έχει σαν προορισμό την επίλυση πρακτικών προβλημάτων του σύγχρονου κόσμου και όχι την παραγωγή επιστημονικής γνώσης αυτής καθαυτής. Χρησιμοποιεί ως βάση την βασική.
Πχ: Βασική --> Ακτίνες  Χ
    Εφαρμοσμένη --> Αξονικός τομογράφος

Έρευνα στην Ελλάδα-Στατιστικά στοιχεία

Το ψηλό επίπεδο έρευνας σε μια χώρα συσχετίζεται στατιστικά με το υψηλό εισόδημα. Στην Ελλάδα οι δαπάνες στην επιστημονική έρευνα είναι πενιχρές, βρισκόμαστε στην 23η θέση από τις 25 ενώ στις πρώτες θέσεις είναι η Γερμανία, Σουηδία, Φινλανδία και Δανία. Στην Ελλάδα οι δαπάνες για την έρευνα και τεχνολογία αντιστοιχούν μόλις στο 0,6% του ΑΕΠ την στιγμή που οι δαπάνες της ΕΕ στην έρευνα και ανάπτυξη ανήλθαν στο 1,98 % του ΑΕΠ το 2001.
Στις ΗΠΑ οι δαπάνες για την Επιστημονική έρευνα βρίσκονται στο 2.6% με στόχο την περαιτέρω αύξηση τους σύμφωνα με δηλώσεις του Αμερικανού Προέδρου Τζόρτζ Μπούς το 2004.
Γεώργιος Μισαηλίδης

Καριέρα

Γιος γιατρού, ο Μισαηλίδης σπούδασε Νομικά στην Αθήνα και εν συνεχεία Ναυτικό Δίκαιο στο Ηνωμένο Βασίλειο και ειδικότερα στο πανεπιστήμιο του Κάρντιφ. Εργάστηκε ως δικηγόρος ως το 1976.
Διορίστηκε Γενικός Διευθυντής του κόμματος της Νέας Δημοκρατίας από τον Κωνσταντίνο Καραμανλή, θέση στην οποία παρέμεινε ως το 1981.Εκλέχτηκε επανειλημμένα μέλος της Κεντρικής Επιτροπής της Νέας Δημοκρατίας. Κέρδισε για πρώτη φορά τις εκλογές του 1981 με τη ΝΔ και επανεξελέγη στις εκλογές των ετών 1985, Ιουνίου 1989, Νοεμβρίου 1989 και του 1990.
Ο Μισαηλίδης διορίστηκε υπουργός Αιγαίου στην κυβέρνηση της ΝΔ από τις 11 Απριλίου 1990 ως τις 8 Αυγούστου 1991. Ως υπουργός μερίμνησε για την παροχή υπηρεσιών σε απομακρυσμένα νησιά του Αιγαίου, κάτι που ξεκίνησε το 1990.
Πέθανε το 2001. Ήταν παντρεμένος με την Αλίκη Φραγκάκη και είχαν έναν γιο και μία κόρη.
Κυβερνείο Ντέιρ αλ Ζορ

Γεωγραφία

Το Ντέιρ εζ-Ζορ βρίσκεται νοτιοδυτικά της Συρίας. Συνορεύει στα βόρεια με το αλ Χασακά, στα νότια με το Χομς, στα δυτικά με το Αρ Ρακκά και στα νότια με την Ιορδανία. Έχει έκταση 33.060 km²
Favourite Worst Nightmare

Το Favourite Worst Nightmare είναι το δεύτερο άλμπουμ του Βρετανικού ροκ συγκροτήματος Arctic Monkeys. Κυκλοφόρησε στις 23 Απρίλη 2007 απο τη δισκογραφική εταιρεία Domino Recording Company. Ηχογραφήθηκε στα Miloco Studios στο ανατολικό Λονδίνο με παραγωγούς τους James Ford και Mike Crossey, το single "Brianstorm" προηγήθηκε της κυκλοφορίας του άλμπουμ στις 16 Απρίλη 2007.

Αλλαγή στυλ

Συγκριτικά με το πρώτο άλμπουμ του συγκροτήματος Whatever People Say I Am, That's What I'm Not, το άλμπουμ έχει περιγραφεί ώς "πολύ, πολύ γρήγορο και πολύ, πολύ δυνατό", προβάλλεται ως "πιο φιλόδοξο, ισχυρότερο... και με μία εξαιρετική παραγωγή". Αντανακλά τα ταξίδια του συγκροτήματος στον κόσμο περισσότερο απο τις τοπικές ιστορίες του πρώτου άλμπουμ, FWN είναι ένα "γρηγορότερο, πιο κακό" άλμπουμ. Το άλμπουμ αναμφίβολα έχει επιρροές απο τους The Smiths. Η αγάπη του συγκροτήματος για τα κλασικά φιλμ επηρεάζει επίσης το νέο τους στυλ. Για παράδειγμα, το όργανο στην αρχή απο το τελευταίο τραγούδι του άλμπουμ, "505" αντιγράφει το τραγούδι του Ennio Morricone για την ταινία Ο Καλός, ο Κακός και ο Άσχημος.

Ιστορία

Ο τίτλος του άλμπουμ, Favourite Worst Nightmare, προήλθε απο το τραγούδι "D is for Dangerous", το τρίτο τραγούδι του άλμπουμ. Το συγκρότημα είπε ότι σκέφτηκαν να ονομάσουν το άλμπουμ Lesbian Wednesdays, Gordon Brown ή Gary Barlow.
Σε μία συνέντευξη με το NME, ο Nick O'Malley ανακοίνωσε πολλούς τίτλους συμπεριλαμβανομένου του "D is for Dangerous" και "Balaclava". Τα τραγούδια "The Bakery" και "Plastic Tramp" που επίσης αναφέρθηκαν στη συνέντευξη με το NME αλ
λά δεν συμπεριλήφθηκαν στο άλμπουμ, κυκλοφόρησαν αργότερα ως B- sides του single "Fluorescent Adolescent". Το τραγούδι "Leave Before the Lights Come On" που υπήρχαν φήμες ότι θα συμπεριληφθεί τελικά δεν κυκλοφόρησε.
6 απο τα 12 τραγούδια είχαν κάνει ντεμπούτο σε συναυλίες πριν κυκλοφορήσει το άλμπουμ. Το άλμπουμ ηχογραφήθηκε γρήγορα καθώς το συγκρότημα ήθελε να βγει και να παίξει τα τραγούδια ξανά.
Αγριοδυόσμος

Περιγραφή

Πρόκειται για πολυετή πόαη οποία μπορεί να φτάσει σε ύψος τα 50 εκ. έχει αντίθετα, ωοειδή-λογχοειδή, πριονωτά φύλλα, χνουδωτά στην κάτω επιφάνεια και ροδόχροα ή λευκά άνθη με ευχάριστο άρωμα, τα οποία σχηματίζουν επάκριους στάχεις. Ανθίζει από τον Ιούλιο έως τον Σεπτέμβριο. Φυτρώνει σε υγρούς τόπους, κατά μήκος της όχθης ποταμών και σε πηγές, στη Θεσσαλία, στη Στερεά Ελλάδα, στην Πελοπόννησο και στην Κρήτη καθώς και στην κεντρική, μεσογειακή Ευρώπη και στη βόρεια Αφρική.

Χρήση

Στην Ουγγαρία καλλιεργείται συστηματικά και χρησιμοποιείται στην αρωματοποιία και στη φαρμακευτική.